Hetkarê serekê pêroyî yê AKP’yî Cevdet Yilmaz, Çewlîg de hetê hemwelatijanê  Mehlaya Kulturî ra ame protestokerdene
Mehlaya Kulturî ya Çewlîgî de, 15’ê Teşrîna Verêne ya 2018’î de çarçewaya projeyê Vurayîş û Averşîyayîşê Şaristankîyî de keyeyê hemwelatijan ameyî raşanayene û merasîmê eştişê bingeyî ame viraştene. Parlementerê AKP’yî yê Çewlîgî û hetkarê serekê pêroyî yê AKP’yî Cevdet Yilmaz û parlementerê AKP’yî yê Çewlîgî Feyzî Berdîbekî seba ke problemî rê çareserî bivînê kombîyayîş viraşt.
Kombîyayîş de pêşnîyar ame kerdene ke qismêk pere bidîyo ê keyeyanê ke keyeyê înan ameyê raşanayene û nêameyê awankerdene. Labelê wayîranê heqî no pêşnîyar qebûl nêkerd û hemverê parlementeranê AKP’yî yê ke tewrê kombîyayîşî bîyê reaksîyon da û vat, „Şima weçînitişan de ma xapênayî“, „Ma keyeyê xo yê verênî de roniştêne, kamî şima ra keyeyo newe waşt?“ Dima ra wezîr Yilmaz û parlementero AKP’yij Berdîbek cayê kombîyayîşî ca verda.
